Tirsdag aften bliver den fjerde semifinalekamp mellem Frederikshavn White Hawks og SønderjyskE spillet. White Hawks skal vinde kampen, hvis de skal have en chance for at få en finaleplads.

Frederikshavn White Hawks møder tirsdag aften SønderjyskE på hjemmebane i den fjerde semifinale. SønderjyskE fører inden aftenens opgør med 3-0, og dermed kan det blive den sidste semifinale, hvis sønderjyderne vinder. Der skal spilles 7 semifinalekampe i alt, og Frederikshavn White Hawks skal vinde de sidste fire semifinalekampe for at sikre sig en finaleplads. Den første semifinalekamp tabte frederikshavnerne 1-3, imens den anden kamp, som blev spillet på White Hawks hjemmebane, endte 4-3 til sønderjyderne. Søndagens semifinalekamp endte med et nederlag på 3-5 til White Hawks. I søndagens semifinalekamp var White Hawks-træner, Peter Johansson, meget utilfreds med dommerne, da SønderjyskE bragte sig foran med en scoring til 3-2. SønderjyskEs spiller Patrick Asselin sendte pucken mod mål, men det lykkedes White Hawks' målmand, Joe Fallon, at redde den. Efterfølgende gled den sønderjyske spiller, og fik skubbet Joe Fallon ind i målet med pucken. Målet fik White Hawks-træneren op i det røde felt, og efter en kort forklaring til træneren, skøjtede dommerne væk igen, hvilket kun gjorde Peter Johansson endnu mere oprevet. Episoden kan ses på TV2's hjemmeside her .